Pous Franciscus keer terug na Vatikaan ná operasie | Maroela Media
Pope Franciskus in die St. Petrus-basiliek in die Vatikaan (April 2020) (Foto: AP Photo/pool/Alberto Pizzoli)
Pous Franciscus is Woensdag uit die hospitaal in Rome ontslaan nadat hy op 4 Julie 'n operasie weens 'n ontsteekte dikderm ondergaan het.
Die 84-jarige is uit die Gemelli-universiteitshospitaal ontslaan en is later opgemerk toe hy by sy tuiste in Vatikaanstad aangekom het.
Die pous is moes 'n geskeduleerde operasie ondergaan vir simptomatiese divertikulêre stenose van die dikderm.Dié toestand veroorsaak glo pynlike ontsteking van die divertikulum – 'n sak wat op die dikdermwande kan vorm en wat geneig is om met ouderdom te vererger.
Hy het op pad terug huis toe by die Basiliek van Santa Maria Maggiore stilgehou vir 'n kort gebed "om sy dankbaarheid te betuig vir die suksesvolle operasie", het Matteo Bruni, woordvoerder van die Vatikaan, in 'n verklaring gesê. Die pous het ook by die sentrale kerk in Rome "vir almal wat siek is, gebid – veral vir diegene wat hy tydens sy verblyf in die hospitaal ontmoet het".
Die Vatikaan het gesê die pous sal sowat 'n week in die hospitaal deurbring, en die pous het Sondag die Angelus-gebed uit sy hospitaalvenster gelei.
Bruni het Maandag egter gesê die pous sal "nog 'n paar dae langer bly". Dit is nie dadelik duidelik of die pous se skedule dadelik na normaal sal terugkeer nie. Hy kon van sy werk by die hospitaal verrig, en het al sy mag as pous behou.
Pous Franciscus sal na verwagting later vanjaar na Hongarye en Slowakye reis en ook die COP26-klimaatskonferensie in November in Glasgow bywoon. Daar is glo ook 'n reis wat na Griekeland beplan word.